TARYBOS SPRENDIMAS
2008 m. birželio 9 d.
iš dalies keičiantis Sprendimą 2004/162/EB dėl doku mokesčių Prancūzijos užjūrio departamentuose
(Tekstas autentiškas tik prancūzų kalba)
(2008/439/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2004 m. vasario 10 d. Tarybos sprendimą 2004/162/EB dėl doku mokesčių Prancūzijos užjūrio departamentuose ir pratęsiantį Sprendimo 89/688/EEB taikymą (1), ypač į jo 3 straipsnį,
atsižvelgdama į Komisijos pasiūlymą,
kadangi:
(1)
Sprendimu 2004/162/EB Prancūzijos valdžios institucijoms leidžiama taikyti mažesnį naudojimosi doku mokestį arba jį panaikinti Prancūzijos užjūrio departamentuose vietoje gaminamiems produktams, išvardytiems to sprendimo priede. Didžiausias leidžiamas mokesčių tarifo skirtumas priklausomai nuo produkto ir užjūrio departamento gali būti 10, 20 arba 30 procentinių punktų.
(2)
Minėtame sprendime nustatyta, kad priede pateiktų produktų sąrašai gali būti atnaujinami dėl naujos produkcijos atsiradimo Prancūzijos užjūrio departamentuose, o skubių priemonių gali būti imamasi, jei dėl tam tikrų prekybos veiksmų kyla pavojus vietos gamybai.
(3)
Prancūzijos valdžios institucijos pateikė Komisijai prašymą atnaujinti produktų, kuriems būtų taikomi diferencijuoti mokesčiai, sąrašus papildant naujais produktais. Kiekvienas Prancūzijos valdžios institucijų prašyme nurodytas produktas buvo apsvarstytas atsižvelgiant į Sprendimo 2004/162/EB sąlygas. Vėliau, jau po 2003 m. kovo 14 d. Prancūzijos valdžios institucijų prašymo, dėl kurio buvo priimtas Sprendimas 2004/162/EB, Prancūzijos Gvianoje atsirado šie nauji produktai iš pradėtos gaminti produkcijos. Todėl nebuvo galimybės šių produktų įtraukti į to sprendimo priedo produktų sąrašus. Taigi taip tenkinama viena iš minėto sprendimo 3 straipsnyje nurodytų alternatyvių sąlygų.
(4)
Reikėtų išnagrinėti, kokie sunkumai, palyginus su iš kitur įvežamais produktais, kyla dėl šių naujų produktų didesnių gamybos sąnaudų, kurios susidaro juos dažniausiai gaminant labai mažoms Prancūzijos Gvianoje veiklą vykdančioms įmonėms. Didesnės sąnaudos susidaro dėl nuošalumo, nedėkingų klimato sąlygų ir mažos vietos rinkos. Dėl nuošalumo išauga atvežimo sąnaudos, o dėl ilgesnio vežimo laiko įmonės turi sukaupti didesnes žaliavų ir atsarginių dalių, reikalingų remontuojant gamybos įrenginius, atsargas. Dėl mažos vietos rinkos dažnai gamybos įrenginiai yra per dideli palyginus su gaminamų produktų kiekiu. Prancūzijos valdžios institucijos įvertino kiekvienos kategorijos produktų gamybos vietoje sunkumus, remdamasi svarbiausiais kiekvienai kategorijai veiksniais.
(5)
2003 m. spalio mėn. sukurta nauja įmonė pradėjo gaminti jogurtus ir kitus pieno produktus, pvz., baltąjį sūrį (kurių Bendrojo muitų tarifo nomenklatūros klasifikacijos kodai yra 0403, įskaitant 0403 10 ir 0403 90 kodus). Tačiau pirminio prašymo pateikimo metu, o tai buvo dar prieš pradedant gamybą, buvo numatyta gaminti tik jogurtus (kurių Bendrojo muitų tarifo nomenklatūros klasifikacijos kodas yra 0403 10). Įmonei išvysčius veiklą, gaminami ir produktai, kurių kodas yra 0403 90. Remiantis Prancūzijos valdžios institucijų pateiktais duomenimis, vietoje gaminamų nagrinėjamų produktų savikaina yra 20 % didesnė už panašių iš kitur atvežtų produktų savikainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 0403 90 kodą.
(6)
2005 m. rugsėjo mėn. viena įmonė pradėjo skrudinti kavą. Kartu pradėta rengtis vykdyti žemdirbystės veiklą - auginti kavos žaliavą; tai bus veikla, kuria žaliava bus tiekiama skrudinimo įmonei. Laikui bėgant ši veikla, kurią reikėtų laikyti viena veikla, turėtų leisti patenkinti dalį Prancūzijos Gvianos kavos paklausos. Remiantis Prancūzijos valdžios institucijų pateiktais duomenimis, vietoje gaminamos skrudintos kavos savikaina yra 20 % aukštesnė už iš kitur atvežtos skrudintos kavos savikainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti skrudintą kavą (kurios Bendrojo muitų tarifo nomenklatūros klasifikacijos kodas yra 0901 21).
(7)
2006 m. pradžioje viena įmonė pradėjo gaminti šokoladą ir kitus kakavos produktus (kurių Bendrojo muitų tarifo nomenklatūros klasifikacijos kodai yra 1801, 1802, 1803, 1805 ir 1806). Kartu pradėta rengtis vykdyti žemdirbystės veiklą - auginti kakavą. Laikui bėgant ši veikla, kurią reikėtų laikyti viena veikla, turėtų leisti patenkinti dalį Prancūzijos Gvianos šokolado paklausos. Remiantis Prancūzijos valdžios institucijų pateiktais duomenimis, vietoje gaminamo šokolado ir kitų kakavos produktų savikaina yra 20 % aukštesnė už panašių iš kitur atvežtų šokolado ir kitų kakavos produktų savikainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 1801, 1802, 1803, 1805 ir 1806 kodus.
(8)
2005 m. rugsėjo mėn. įkurta įmonė pradėjo gaminti maniokų traškučius, bananų traškučius ir skrudintus riešutus (kurių Bendrojo muitų tarifo nomenklatūros klasifikacijos kodai yra 2008 11 ir 2008 99). Remiantis Prancūzijos valdžios institucijų pateiktais duomenimis, vietoje gaminamų nagrinėjamų produktų savikaina yra 20 % aukštesnė už panašių iš kitur atvežtų produktų savikainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 2008 11 ir 2008 99 kodus.
(9)
2006 m. įkurta alaus darykla 2007 m. pradėjo gaminti alų (kurio Bendrojo muitų tarifo nomenklatūros klasifikacijos kodas yra 2203). Remiantis Prancūzijos valdžios institucijų pateiktais duomenimis, vietoje gaminamo alaus savikaina yra 30 % aukštesnė už iš kitur atvežto alaus savikainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo C dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 30 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 2203 kodą.
(10)
2005 m. viena Prancūzijos Gvianos įmonė pradėjo veiklą, kurios esmė - iš ryžių lukštų pradėtas gaminti į durpes panašus produktas (kuras, kraikas). Ši nauja veikla negalėtų būti vykdoma dėl ekonominių priežasčių, jei už Prancūzijos Gvianos ribų gaminamoms durpėms (kurių Bendrojo muitų tarifo nomenklatūros klasifikacijos kodas yra 2703) Prancūzijos Gvianoje nebūtų taikomi diferencijuoti mokesčiai. Remiantis Prancūzijos valdžios institucijų pateiktais duomenimis, nors šis produktas gaminamas iš žemės ūkio atliekų, perdirbimo sąnaudos yra tokios didelės, kad produktas nėra konkurencingas į Prancūzijos Gvianą importuojamoms durpėms net atsižvelgus į gabenimo išlaidas. Pasak Prancūzijos valdžios institucijų, šio produkto gamybos sąnaudos yra žymiai didesnės už durpių gamybos sąnaudas, nes Prancūzijos Gvianos įmonė, kuri vykdo šią veiklą, yra labai maža (joje yra tik 6 darbuotojai), gamybos būdas yra beveik amato lygio, o durpės pramoniniu būdu gaminamos Europoje. Be to, Prancūzijos Gvianoje durpės negaminamos. NET atsižvelgus į iš Europos importuojamų durpių gabenimo išlaidas, iš ryžių lukštų gaminamo produkto savikaina yra daugiau kaip 20 % didesnė už durpių savikainą. Nesiėmus ypatingų priemonių Prancūzijos Gvianos įmonės vykdoma veikla negalėtų būti ekonomiškai naudinga, todėl būtina imtis priemonių konkurencingumui atkurti. Siekiant atsverti naujo produkto, konkuruojančio su durpėmis, gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 2703 kodą. Nors skirtingas tarifas bus taikomas tik durpėms, tai padės išsaugoti naujo vietinio kuro gamybą, kuriam bus taikomas toks pat tarifas, kaip ir vietoje gaminamos durpėms, jei jos būtų gaminamos.
(11)
2005 m. viena Prancūzijos Gvianos įmonė pradėjo gaminti akytos gumos čiužinius ir kitus polistireno produktus (kurių Bendrojo muitų tarifo nomenklatūros klasifikacijos kodai yra 3921 11 ir 9404 21). Remiantis Prancūzijos valdžios institucijų pateiktais duomenimis, vietoje gaminamų nagrinėjamų produktų savikaina yra 20 % aukštesnė už panašių iš kitur atvežtų produktų savikainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 3921 11 ir 9404 21 kodus.
(12)
2005 m. viena Prancūzijos Gvianos įmonė pradėjo gaminti dušo kabinas iš PVC (kurių Bendrojo muitų tarifo nomenklatūros klasifikacijos kodas yra 3922 10). Remiantis Prancūzijos valdžios institucijų pateiktais duomenimis, vietoje gaminamų dušo kabinų savikaina yra 20 % aukštesnė už tokių pačių iš kitur atvežtų dušo kabinų savikainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 3922 10 kodą.
(13)
2007 m. viena Prancūzijos Gvianos įmonė pradėjo gaminti cinko ir vario vamzdžius (kurių Bendrojo muitų tarifo nomenklatūros klasifikacijos kodai yra 7411, 7412, 7419 91, 7907 00 10 ir 7907 00 90). Remiantis Prancūzijos valdžios institucijų pateiktais duomenimis, vietoje gaminamų nagrinėjamų produktų kaina yra 20 % aukštesnė už panašių iš kitur atvežtų produktų kainą. Siekiant atsverti naujos gamybos vietoje sunkumus, reikia į Sprendimo 2004/162/EB priedo B dalį, t. y. į vietos produktų, kuriems, palyginus su ne Prancūzijos užjūrio departamentų kilmės produktais, leidžiama taikyti 20 procentinių punktų besiskiriantį mokesčio tarifą, sąrašą, prie Prancūzijos Gvianos įtraukti 7411, 7412, 7419 91, 7907 00 10 ir 7907 00 90 kodus,
PRIĖMĖ ŠĮ SPRENDIMĄ:
1 straipsnis
Sprendimo 2004/162/EB priedas iš dalies keičiamas pagal šio sprendimo priedą.
2 straipsnis
Šis sprendimas skirtas Prancūzijos Respublikai.
Priimta Liuksemburge, 2008 m. birželio 9 d.